SA Rugbyunie-president bedank | Maroela Media
Oregan Hoskins. Foto: Saru/Facebook
Saru het in 'n verklaring bevestig dat Hoskins Woensdag aangekondig het dat hy uit sy amp as president van SA Rugby sal tree ná net meer as tien jaar in die pos. Hoskins het die aankondiging tydens 'n algemene raadsvergadering in Johannesburg gemaak.
"Ek het 'n merkwaardige tien en 'n half jaar in een van die mees hoë-profiel posisies in Suid-Afrikaanse sport gehad en ek het 'n hele paar hoogtepunte beleef," het Hoskins gesê. "Daar was ook baie uitdagings om te oorkom, maar ek sou dit op geen ander manier wou gehad het nie. Dit is 'n aanduiding van hoe baie sport in hierdie land saak maak."
Hoskins het gesê uitdagings en "moeilike gesprekke" wat hy oor die afgelope paar maande moes voer het hom oor sy posisie en sy toekoms laat nadink en tot sy besluit gelei. Hy het egter nie spesifieke redes vir sy bedanking gegee nie.
"Om die president van SA Rugby te wees het 'n voltydse werk geword en my termyn sou oor 18 maande tot 'n einde kom. Ná 'n dekade in die posisie het ek besluit dit is nou tyd om in die volgende fase van my loopbaan in te beweeg, hoewel ek nog geen vaste planne het nie, en iemand anders toe te laat om hierdie belangrike rol oor te neem," het Hoskins gesê.
Hoskins het SA Rugby deur groot hoogtepunte gelei, onder meer die 2007 Wêreldbekeroorwinning, 'n reeks oorwinnings oor die Britse en Ierse Leeus, die Drienasies-titel asook die Sewes-titel. Hy is in Februarie 2006 as Saru-president aangestel. Hy is in dieselfde jaar tot die Internasionale Rugbyraad (IRB) – nou Wêreld Rugby – verkies en is later as die adjunk-voorsitter van die organisasie aangestel.
Hoskins is drie keer ná sy eerste verkiesing weer in 2008, 2010 en 2014 herverkies as Saru-president.
"Al wat 'n speler wil doen, is om 'die trui' in 'n beter toestand te laat as wat hy dit gekry het en ek hoop dat my portuurgroep dit van my kan sê. Ek dink ons is meer gedissiplineerd, beter bestuur en meer gefokus as wat ons in 2006 was. Dankie vir die geleentheid om as die president van Suid-Afrikaanse rugby te kon dien en die goeie stryd te stry in wat in my opinie die wonderlikste sport in Suid-Afrika is," het Hoskins gesê.
Mark Alexander, die adjunk-president van Saru, sal as president waarneem totdat 'n verkiesing gereël kan word.
POLITIEK IS DIE REDE ,MOENIW DOEKIES OMDRAAI NIE
Nou dat die ANC besig is om te vou, gaan alhoemeer belanghebendes hulle agterstewe sien .Hou maar die pers dop, skote is besige om te klap…………………
Jip. Was ook maar chief-in-charge tydens van die grootste loesings en vernederings wat SA gely het sedert ons "terugkeer tot Internasionale rugby"….en knik ook maar instemmend saam met 'n "kwota-stelsel" wat maak dat SA vandag meer as 270 provinsiale spelers het wat in ander lande hulle talente uitleef en 'n inkomste verdien….('n situasie wat met meer van SA se beste sportmanne en vroue gebeur as enige ander land in die wêreld).
Dit raak taaier en dis agv politiek….. se dit maar reguit sodat 'sogenoemde' mense boodskappe kan kry dit loop als af na 'n disaster…